**Am vrut să mă nasc primăvara**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Am vrut să mă nasc primăvara

Când tu apari vioaie printre flori,

Să-ţi gust aroma până seara -

Să zbor cu tine de mai multe ori,

Dar am venit pe lume-n toamnă,

Când ai crescut frumoasă ca un vis

Și anotimpul mă îndeamnă

Să te iubesc așa cum mi-a fost scris.

Ce-am să mă fac de vine iarna?

Tu eşti un bulb gingaş, răsadu-i nou,

Când primăvara-şi schimbă haina,

Să nu mă lași în urma ta ecou.

- Am vrut să mă nasc dimineaţa

Când soarele visează primăveri

Să gust cu fervoare dulceaţa

Unui poem născut de nicăieri.

Dar am venit pe lume iarna

Cu sufletul acoperit de nea,

O stea îmi lumina lucarna

Şi-o nouă primăvară începea.

De vine iarna, lângă sobă,

Voi fi hârtie albă, tu stilou,

Vom exersa un zbor de probă

Nicicând nu-mi vei rămâne doar ecou.

Ioan Grigoraș Liliana Trif

Din volumul Ești poezia sufletului meu -

Editura Rovimed Publishers Bacău - 2014